*Csukás István játékoskönyvéből*

**Utánozás – majomszokás!**

Nem vitás, de azért jót lehet játszani az utánzással!

Annyian játszhatjuk, ahányan vagyunk. Kiszámolunk egy figyelőt, aki kimegy, vagy hátat fordít.

Titokban, csendben kijelölünk egy majmot.

A játékos visszajön s figyel: ki kell találnia, hogy ki a majom!

A majom pedig csinál valamit, a többiek azonnal utánozzák, s lehetőleg nem néznek a majomra, nehogy a szemük állásából kitalálja a figyelő! A majom meg fintorog, leguggol, fejét vakarja, fülét húzgálja, szamárfület mutat, megfogja az orrát, kinyújtja a nyelvét, vagyis rengeteg mindent csinálhat, de lehetőleg gyorsan váltogassa!

A figyelőnek azt kell megfigyelnie, hogy ki csinálja először az új mozdulatokat, mert világos, hogy azt utánozzák, az a majom! Legjobban a váltásoknál tudja rajtacsípni a majmot. (Persze az is ügyeskedhet, pl. még fintorog, de lassan hátracsúsztatja a kezét – akkor a többiek is lassan hátracsúsztatják a kezüket, mert minden új mozdulatot utánozni kell, s közben meghajlítja a térdét, stb.)

Ha a figyelő kitalálta, hogy ki a majom, helyet cserélnek, ha nem vagy sokáig nem találja ki, újra kimegy. Ha már háromszor volt kint, új figyelőt és új majmot olvasunk ki, illetve jelölünk ki.